02010R1062 — SK — 07.03.2017 — 002.001

Tento text slúži výlučne ako dokumentačný nástroj a nemá žiadny právny účinok. Inštitúcie Únie nenesú nijakú zodpovednosť za jeho obsah. Autentické verzie príslušných aktov vrátane ich preambúl sú tie, ktoré boli uverejnené v Úradnom vestníku Európskej únie a ktoré sú dostupné na portáli EUR-Lex. Tieto úradné znenia sú priamo dostupné prostredníctvom odkazov v tomto dokumente

►B DELEGOVANÉ NARIADENIE KOMISIE (EÚ) č. 1062/2010 z 28. septembra 2010, ktorým sa dopĺňa smernica Európskeho parlamentu a Rady 2010/30/EÚ, pokiaľ ide o označovanie televízorov energetickými štítkami (Text s významom pre EHP) (Ú. v. ES L 314 30.11.2010, s. 64)

Zmenené a doplnené:





Opravené a doplnené:









▼B

DELEGOVANÉ NARIADENIE KOMISIE (EÚ) č. 1062/2010

z 28. septembra 2010,

ktorým sa dopĺňa smernica Európskeho parlamentu a Rady 2010/30/EÚ, pokiaľ ide o označovanie televízorov energetickými štítkami

(Text s významom pre EHP)







Článok 1

Predmet úpravy

V tomto nariadení sa ustanovujú požiadavky na označovanie štítkami a poskytovanie doplnkových informácií o výrobkoch v prípade televízorov.

Článok 2

Vymedzenia pojmov

Popri vymedzeniach pojmov ustanovených v článku 2 smernice 2010/30/EÚ sa uplatňujú tieto vymedzenia pojmov:

1. „televízor“ znamená televízny prijímač alebo televízny monitor;

2. „televízny prijímač“ znamená výrobok určený predovšetkým na zobrazovanie a prijímanie audiovizuálnych signálov, ktorý sa uvádza na trh v rámci jedného označenia modelu alebo systému, a ktorý pozostáva z:

a) obrazovky;

b) jedného tunera/prijímača alebo viacerých tunerov/prijímačov a voliteľných prídavných funkcií na archiváciu a/alebo zobrazovanie údajov, akým je univerzálny digitálny disk (DVD), pevná disková jednotka (HDD) alebo kazetový videorekordér (VCR), buď ako jednotka kombinovaná s obrazovkou, alebo ako jedna samostatná jednotka alebo viac;

3. „televízny monitor“ znamená výrobok určený na to, aby sa na integrovanej obrazovke zobrazoval videosignál z rozličných zdrojov vrátane signálov televízneho vysielania, ktorým sa môžu ovládať a reprodukovať audiosignály z externých zdrojových zariadení a ktorý je pripojený pomocou štandardizovaných vedení pre videosignál, vrátane konektorov typu Cinch (zložkový, kompozitný), SCART, HDMI a budúcich bezdrôtových štandardov (s výnimkou neštandardizovaných vedení pre videosignál, ako sú DVI a SDI), ale nemôže prijímať a spracúvať signály vysielania;

4. „režim zapnutia“ znamená stav, keď je televízor pripojený na elektrickú sieť a vytvára zvuk a obraz;

5. „domáci režim“ znamená nastavenie televízora, ktoré odporúča výrobca na bežné používanie v domácnosti;

6. „pohotovostný(-é) režim(-y)“ znamená stav, keď je zariadenie pripojené na elektrickú sieť, jeho riadne fungovanie závisí od príkonu energie z elektrickej siete a poskytuje iba tieto funkcie, ktoré môžu pretrvávať neurčitý čas:

a) funkciu opätovnej aktivácie alebo funkciu opätovnej aktivácie a iba indikáciu zapnutej funkcie opätovnej aktivácie a/alebo

b) zobrazenie informácií alebo stavu;

7. „režim vypnutia“ znamená stav, keď je zariadenie pripojené na elektrickú sieť a neposkytuje žiadnu funkciu; za režim vypnutia sa považujú aj:

a) stavy, v ktorých sa poskytuje len indikácia režimu vypnutia;

b) stavy, v ktorých sa poskytujú len funkcie určené na zabezpečenie elektromagnetickej kompatibility podľa smernice Európskeho parlamentu a Rady 2004/108/ES ( 1 );

8. „funkcia opätovnej aktivácie“ znamená funkciu, ktorá umožňuje aktivovanie iných režimov vrátane režimu zapnutia diaľkovým spínačom vrátane diaľkového ovládača, vnútorného snímača a časovača do stavu poskytujúceho ďalšie funkcie vrátane režimu zapnutia;

9. „zobrazovanie informácií alebo stavu“ znamená nepretržitú funkciu poskytovania informácií alebo uvádzania stavu zariadenia na obrazovke vrátane hodín;

10. „rýchle menu“ znamená súbor nastavení televízora preddefinovaných výrobcom, z ktorých si používateľ televízora musí zvoliť konkrétne nastavenie pri prvom uvedení televízora do činnosti;

11. „koeficient najvyššieho jasu“ znamená pomer najvyššieho jasu televízora v domácom režime alebo v režime zapnutia, tak ako ho nastavil dodávateľ, a najvyššieho jasu v stave najvyššieho jasu v režime zapnutia;

12. „predajné miesto“ znamená miesto, kde sa televízory vystavujú alebo ponúkajú na predaj, krátkodobý prenájom alebo splátkový nákup;

13. „konečný používateľ“ znamená spotrebiteľa, ktorý kupuje alebo o ktorom sa predpokladá, že kúpi televízor.

Článok 3

Povinnosti dodávateľov

1. Dodávatelia zabezpečujú, aby sa:

a) každý televízor dodal s vytlačeným štítkom vo formáte a s obsahom podľa prílohy V;

b) sprístupnil opis výrobku podľa prílohy III;

c) orgánom členských štátov a Komisii na požiadanie sprístupnila technická dokumentácia podľa prílohy IV;

d) v akomkoľvek reklamnom materiáli pre konkrétny model televízora uviedla trieda energetickej efektívnosti, ak sa v ňom uvádzajú informácie týkajúce sa energie alebo ceny;

e) v každom technickom propagačnom materiáli pre konkrétny model televízora, v ktorom sa opisujú jeho osobitné technické vlastnosti, uviedla trieda energetickej efektívnosti daného modelu;

▼M1

f) obchodníkom poskytol elektronický štítok vo formáte a s informáciami podľa prílohy V pre každý model televízora uvádzaný na trh od 1. januára 2015 s novým identifikačným kódom modelu. Obchodníkom sa môže poskytnúť aj pre iné modely televízora;

g) obchodníkom poskytol elektronický informačný list výrobku podľa prílohy III pre každý model televízora uvádzaný na trh od 1. januára 2015 s novým identifikačným kódom modelu. Obchodníkom sa môže poskytnúť aj pre iné modely televízora.

▼B

2. Triedy energetickej efektívnosti vychádzajú z koeficientu energetickej efektívnosti vypočítaného v súlade s prílohou II.

3. Formát štítka podľa prílohy V sa uplatňuje v súlade s týmto harmonogramom:

a) Pre televízory umiestnené na trh od 30. novembra 2011 musia byť štítky pre televízory s triedami energetickej efektívnosti:

i) A, B, C, D, E, F, G v súlade s bodom 1 prílohy V alebo ak to dodávatelia považujú za vhodné, v súlade s bodom 2 prílohy V;

ii) A+ v súlade s bodom 2 prílohy V;

iii) A++ v súlade s bodom 3 prílohy V;

iv) A+++ v súlade s bodom 4 prílohy V.

b) V prípade televízorov umiestnených na trh od 1. januára 2014 musia byť štítky televízorov s triedami energetickej efektívnosti A+, A, B, C, D, E, F v súlade s bodom 2 prílohy V alebo ak to dodávatelia považujú za vhodné, v súlade s bodom 3 prílohy V.

c) V prípade televízorov umiestnených na trh od 1. januára 2017 musia byť štítky televízorov s triedami energetickej efektívnosti A++, A+, A, B, C, D, E v súlade s bodom 3 prílohy V alebo ak to dodávatelia považujú za vhodné, v súlade s bodom 4 prílohy V.

d) V prípade televízorov umiestnených na trh od 1. januára 2020 musia byť štítky televízorov s triedami energetickej efektívnosti A+++, A++, A+, A, B, C, D v súlade s bodom 4 prílohy V.

Článok 4

Povinnosti obchodníkov

Obchodníci zabezpečujú, aby sa:

a) každý televízor na predajnom mieste označil na prednej strane štítkom poskytnutým dodávateľom v súlade s článkom 3 ods. 1 takým spôsobom, aby bol štítok zreteľne viditeľný;

▼M1

b) televízory ponúkané na predaj, prenájom alebo predaj na splátky spôsobom, pri ktorom sa nedá predpokladať, že koncový používateľ uvidí televízor vystavený, predávali s informáciami poskytovanými dodávateľmi v súlade s prílohou VI. V prípadoch, keď sa ponuka poskytuje na internete a keď sa poskytol elektronický štítok a elektronický informačný list v súlade s článkom 3 ods. 1 písm. f) a g), sa namiesto toho uplatňujú ustanovenia prílohy IX;

▼B

c) v akomkoľvek reklamnom materiáli pre konkrétny model televízora uvádzala trieda energetickej efektívnosti, ak sa v ňom uvádzajú informácie týkajúce sa energie alebo ceny;

d) každý technický propagačný materiál týkajúci sa konkrétneho modelu televízora, v ktorom sa opisujú jeho osobitné technické vlastnosti, vybavil odkazom na triedu energetickej efektívnosti uvedeného modelu.

Článok 5

Metódy merania

Informácie, ktoré sa majú poskytnúť podľa článkov 3 a 4, sa získavajú spoľahlivými, presnými a reprodukovateľnými postupmi merania, pri ktorých sa zohľadňujú uznávané najmodernejšie metódy merania, ako sa uvádzajú v prílohe VII.

Článok 6

Postup overovania na účely dohľadu nad trhom

Členské štáty posúdia zhodu deklarovanej triedy energetickej efektívnosti v súlade s postupom uvedeným v prílohe VIII.

Článok 7

Preskúmanie

Komisia preskúma toto nariadenie vzhľadom na technologický pokrok najneskôr päť rokov po nadobudnutí jeho účinnosti.

Článok 8

Prechodné ustanovenie

Článok 3 ods. 1 písm. d) a e) a článok 4 písm. b), c) a d) sa neuplatňujú na tlačené reklamné materiály a tlačené technické propagačné materiály uverejnené do 30. marca 2012.

Článok 9

Nadobudnutie účinnosti

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Uplatňuje sa od 30. novembra 2011. Článok 3 ods. 1 písm. d) a e) a článok 4 písm. b), c) a d) sa však uplatňujú od 30. marca 2012.

Toto nariadenie je záväzné v celom rozsahu a priamo uplatniteľné vo všetkých členských štátoch.









PRÍLOHA I

Trieda energetickej efektívnosti

Trieda energetickej efektívnosti televízora sa určuje na základe jeho koeficientu energetickej efektívnosti (EEI) uvedeného v tabuľke 1. Koeficient energetickej efektívnosti televízora sa určuje v súlade s bodom 1 prílohy II.







Tabuľka 1 Trieda energetickej efektívnosti televízora Trieda energetickej efektívnosti Koeficient energetickej efektívnosti A+++ (najvyššia efektívnosť) EEI < 0,10 A++ 0,10 ≤ EEI < 0,16 A+ 0,16 ≤ EEI < 0,23 A 0,23 ≤ EEI < 0,30 B 0,30 ≤ EEI < 0,42 C 0,42 ≤ EEI < 0,60 D 0,60 ≤ EEI < 0,80 E 0,80 ≤ EEI < 0,90 F 0,90 ≤ EEI < 1,00 G (najnižšia efektívnosť) 1,00 ≤ EEI









PRÍLOHA II

Metóda výpočtu koeficientu energetickej efektívnosti a ročnej spotreby energie v režime zapnutia

1. Koeficient energetickej efektívnosti (EEI) sa vypočíta ako EEI = P/Pref (A), kde:

— Pref (A) = Pbasic + A × 4,3224 wattov/dm2,

— Pbasic = 20 wattov pre televízne prijímače s jedným tunerom/prijímačom a bez pevného disku,

— Pbasic = 24 wattov pre televízne prijímače s pevným diskom (pevnými diskami),

— Pbasic = 24 wattov pre televízne prijímače s dvoma alebo viacerými tunermi/prijímačmi,

— Pbasic = 28 wattov pre televízne prijímače s pevným diskom (pevnými diskami) a s dvoma alebo viacerými tunermi/prijímačmi,

— Pbasic = 15 wattov pre televízne monitory,

— A je viditeľná plocha obrazovky vyjadrená v dm2,

— P je spotreba elektrickej energie televízora v režime zapnutia vo wattoch meraná v súlade s prílohou VII, zaokrúhlená na jedno desatinné miesto.

2. Ročná spotreba energie v režime zapnutia E v kWh sa vypočíta ako E = 1,46 × P.

3. Televízory s automatickým ovládaním jasu

Na účely výpočtu koeficientu energetickej efektívnosti a ročnej spotreby elektrickej energie v režime zapnutia uvedených v bodoch 1 a 2 sa spotreba elektrickej energie v režime zapnutia stanovená podľa postupu v prílohe VII znižuje o 5 % v prípade, že sú v momente uvedenia televízora na trh splnené všetky tieto podmienky:

a) jas obrazovky televízora v domácom režime alebo v režime zapnutia podľa nastavenia dodávateľa sa automaticky zníži v momente, keď je hodnota intenzity vonkajšieho svetla aspoň od 20 do 0 luxov;

b) automatické ovládanie jasu sa aktivuje v domácom režime alebo v režime zapnutia televízora podľa nastavenia dodávateľa.









PRÍLOHA III

Opis výrobku

1. Informácie v opise výrobku sa uvádzajú v ďalej uvedenom poradí a uvádzajú sa v produktových brožúrach alebo inej literatúre dodávanej spolu s výrobkom:

a) meno alebo ochranná známka dodávateľa;

b) identifikačný znak modelu dodávateľa, pričom identifikačný znak modelu znamená kód, zvyčajne alfanumerický, ktorým sa konkrétny model televízora odlišuje od ostatných modelov s rovnakou ochrannou známkou alebo menom dodávateľa;

c) trieda energetickej efektívnosti modelu podľa prílohy I tabuľky 1, pričom ak televízor získal environmentálnu značku EÚ v súlade s nariadením Európskeho parlamentu a Rady (ES) č. 66/2010 ( 2 ), túto informáciu možno uviesť;

d) uhlopriečka viditeľnej časti obrazovky v centimetroch a palcoch;

e) spotreba elektrickej energie v režime zapnutia v súlade s postupom uvedeným v prílohe VII;

f) ročná spotreba elektrickej energie vypočítaná podľa prílohy II v kWh za rok, zaokrúhlená na najbližšie celé číslo, Uvádza sa ako: „Spotreba energie XYZ kWh za rok na základe spotreby elektrickej energie televízora, ktorý je v činnosti 4 hodiny denne počas 365 dní. Skutočná spotreba energie závisí od toho, ako sa televízor používa.“;

▼C1

g) spotreba elektrickej energie v pohotovostnom režime a v režime vypnutia meraná v oboch režimoch v súlade s postupom uvedeným v prílohe VII;

▼B

h) rozlíšenie obrazovky vyjadrené v počte fyzických horizontálnych a vertikálnych pixlov.

2. Jeden opis výrobku sa môže vzťahovať na niekoľko modelov televízorov dodávaných tým istým dodávateľom.

3. Informácie uvedené v opise výrobku môžu mať formu buď farebnej, alebo čiernobielej kópie štítka. V takom prípade sa musia poskytnúť aj informácie uvedené v bode 1, ktoré sa nenachádzajú na štítku.









PRÍLOHA IV

Technická dokumentácia

Technická dokumentácia uvedená v článku 3 ods. 1 písm. c) obsahuje:

a) názov a adresu dodávateľa;

b) všeobecný opis modelu televízora postačujúci na jeho jednoznačnú a jednoduchú identifikáciu;

c) podľa potreby odkazy na uplatnené harmonizované normy;

d) podľa potreby ďalšie použité technické normy a špecifikácie;

e) údaje a podpis osoby, ktorá je splnomocnená zaviazať dodávateľa;

f) skúšobné parametre merania:

i) teplotu okolitého prostredia;

ii) skúšobné napätie (V) a frekvenciu (Hz);

iii) celkové harmonické skreslenie elektrizačnej sústavy;

iv) vstupný terminál pre skúšobné audio- a videosignály;

v) informácie a dokumentáciu o prístrojovom vybavení, nastavení a obvodoch použitých na elektrické testovanie;

g) parametre v režime zapnutia:

i) údaje o spotrebe elektrickej energie vo wattoch zaokrúhlené na jedno desatinné miesto pre namerané hodnoty do 100 W a na najbližšie celé číslo pre namerané hodnoty nad 100 W;

ii) charakteristiku dynamického vysielacieho videosignálu predstavujúceho typický obsah televízneho vysielania;

iii) postupnosť krokov na dosiahnutie stabilného stavu vzhľadom na spotrebu elektrickej energie;

iv) pre televízory s rýchlym menu pomer maximálneho jasu v domácom režime a maximálneho jasu v najjasnejšom stave, aký televízor dosahuje v režime zapnutia, vyjadrený v percentách;

v) pre televízne monitory opis príslušných charakteristík tunera používaného na merania;

h) pre každý pohotovostný režim alebo režim vypnutia:

i) údaje o spotrebe elektrickej energie vo wattoch zaokrúhlené na dve desatinné miesta;

ii) použitú metódu merania;

iii) opis spôsobu, akým bol režim zvolený alebo naprogramovaný;

iv) postupnosť krokov na dosiahnutie režimu, v ktorom televízor automaticky mení režimy.









PRÍLOHA V

Štítok

1. ŠTÍTOK 1

a) Na štítku sa uvádzajú tieto informácie:

I. názov alebo ochranná známka dodávateľa;

II. identifikačný znak modelu dodávateľa, pričom identifikačný znak modelu znamená kód, zvyčajne alfanumerický, ktorým sa konkrétny model televízora odlišuje od ostatných modelov s rovnakou ochrannou známkou alebo názvom dodávateľa;

III. trieda energetickej efektívnosti televízora určená v súlade s prílohou I. Špička šípky udávajúcej triedu energetickej efektívnosti televízora je umiestnená v rovnakej výške ako špička šípky s príslušnou triedou energetickej efektívnosti;

IV. spotreba elektrickej energie v režime zapnutia vo wattoch, zaokrúhlená na najbližšie celé číslo;

V. ročná spotreba energie v režime zapnutia, vypočítaná podľa postupu uvedeného v bode 2 prílohy II, vyjadrená v kWh, zaokrúhlená na najbližšie celé číslo;

VI. uhlopriečka viditeľnej časti obrazovky v palcoch a v centimetroch.

Pre televízory s ľahko viditeľným vypínačom, ktorým sa televízor dostane do stavu so spotrebou elektrickej energie nižšou ako 0,01 watta pri prepnutí do polohy „vypnuté“, sa môže doplniť symbol vymedzený pod číslom 8 bodu 5.

Ak bola modelu udelená „environmentálna značka Európskej únie“ podľa nariadenia (ES) č. 66/2010, môže sa doplniť kópia environmentálnej značky.

b) Úprava štítka musí byť v súlade s bodom 5.

2. ŠTÍTOK 2

a) Na štítku sa uvedú informácie stanovené v bode 1 písm. a).

b) Úprava štítka musí byť v súlade s bodom 5.

3. ŠTÍTOK 3

a) Na štítku sa uvedú informácie stanovené v bode 1 písm. a).

b) Úprava štítka musí byť v súlade s bodom 5.

4. ŠTÍTOK 4

a) Na štítku sa uvedú informácie stanovené v bode 1 písm. a).

b) Úprava štítka musí byť v súlade s bodom 5.

5. Úprava štítka je nasledujúca: Pričom: a) Štítok musí byť minimálne 60 mm široký a 120 mm vysoký. Ak je štítok vytlačený vo väčšom formáte, jeho obsah musí napriek tomu zodpovedať uvedeným špecifikáciám. b) V prípade televízorov s plochou obrazovkou väčšou ako 29 dm2 je pozadie štítka biele. V prípade televízorov s plochou obrazovkou 29 dm2 alebo menej je pozadie štítka biele alebo priehľadné. c) Farby sú CMYK – azúrová, purpurová, žltá a čierna a uvádzajú sa podľa tohto príkladu: 00-70-X-00: 0 % azúrová, 70 % purpurová, 100 % žltá, 0 % čierna. d) Štítok musí spĺňať všetky tieto požiadavky (čísla sa vzťahujú na uvedený obrázok): Hrúbka čiary: 3 body – farba: 100 % azúrová – zaoblenie rohov: 3,5 mm. Logo EÚ – farby: X-80-00-00 a 00-00-X-00. Logá štítka: farba: X-00-00-00 Piktogram podľa vyobrazenia, logo EÚ a logo štítka (kombinované): šírka: 51 mm, výška: 9 mm. Ohraničenie pod logami: 1 bod – farba: azúrová 100 % – dĺžka: 51 mm. Stupnica A – G: — Šípka: výška: 3,8 mm, medzera: 0,75 mm – farby: — — najvyššia trieda: X-00-X-00, — druhá trieda: 70-00-X-00, — tretia trieda: 30-00-X-00, — štvrtá trieda: 00-00-X-00, — piata trieda: 00-30-X-00, — šiesta trieda: 00-70-X-00, — posledná trieda: 00-X-X-00. — Text: Calibri bold 10 bodov, veľké písmená, biela farba; symboly „+“: Calibri bold 7 bodov, veľké písmená, biela farba. Trieda energetickej efektívnosti: ▼C1 — Šípka: šírka: 16 mm, výška: 8 mm, 100 % čierna. ▼B — Text: Calibri bold 15 bodov, veľké písmená, biela farba, symboly „+“: Calibri bold 10 bodov, veľké písmená, biela farba. Energia: — Text: Calibri regular 7 bodov, veľké písmená, 100 % čierna farba. Logo vypínača: — Piktogram podľa vyobrazenia, ohraničenie: 1 bod – farba: 100 % azúrová – zaoblenie rohov: 3,5 mm. Text týkajúci sa spotreby elektrickej energie v režime zapnutia: — Ohraničenie: 1 bod – farba: 100 % azúrová – zaoblenie rohov: 3,5 mm. — Hodnota: Calibri bold 14 bodov, 100 % čierna farba. — Druhý riadok: Calibri regular 11 bodov, 100 % čierna farba. Rozmer uhlopriečky obrazovky televízora: — Piktogram podľa vyobrazenia. — Ohraničenie: 1 bod – farba: 100 % azúrová – zaoblenie rohov: 3,5 mm. — Hodnota: Calibri bold 14 bodov, 100 % čierna farba. Calibri regular 11 bodov, 100 % čierna farba. Text týkajúci sa ročnej spotreby elektrickej energie: — Ohraničenie: 2 body – farba: 100 % azúrová – zaoblenie rohov: 3,5 mm. — Hodnota: Calibri bold 25 bodov, 100 % čierna farba. — Druhý riadok: Calibri regular 11 bodov, 100 % čierna farba. Názov alebo ochranná známka dodávateľa Identifikačný znak modelu dodávateľa Názov dodávateľa alebo ochranná známka a informácie o modeli by sa mali zmestiť do priestoru 51 × 8 mm. Referenčné obdobie Text: Calibri bold 8 bodov. Text: Calibri light 9 bodov.









PRÍLOHA VI

Informácie poskytované v prípadoch, keď nemožno očakávať, že konečný používateľ uvidí výrobok vystavený

1. Informácie uvedené v článku 4 písm. b) sa uvádzajú v tomto poradí:

a) trieda energetickej efektívnosti modelu podľa prílohy I;

b) spotreba elektrickej energie v režime zapnutia podľa bodu 1 prílohy II;

c) ročná spotreba elektrickej energie v súlade s bodom 2 prílohy II;

d) uhlopriečka viditeľnej časti obrazovky.

2. Ak sa poskytujú aj ďalšie informácie uvedené v informačnom opise výrobku, uvádzajú sa vo forme a v poradí ustanovenom v prílohe III.

3. Veľkosť a druh písma, ktorým sú vytlačené alebo zobrazené všetky informácie uvedené v tejto prílohe, musia byť čitateľné.









PRÍLOHA VII

Merania

1. Na účely dosiahnutia zhody a overenia zhody s požiadavkami tohto nariadenia sa vykonávajú merania pomocou spoľahlivého, presného a reprodukovateľného postupu merania, v ktorom sa zohľadňujú všeobecne uznávané najmodernejšie metódy meraní vrátane metód uvedených v dokumentoch, ktorých referenčné čísla boli na tento účel uverejnené v Úradnom vestníku Európskej únie.

2. Merania spotreby elektrickej energie v režime zapnutia podľa bodu 1 prílohy II a) Všeobecné podmienky: i) Merania sa uskutočňujú pri teplote okolitého prostredia 23 °C +/– 5 °C. ii) Merania sa uskutočňujú pomocou dynamického vysielacieho videosignálu predstavujúceho typický obsah televízneho vysielania. Meria sa priemerná hodnota spotreby elektrickej energie v priebehu desiatich po sebe nasledujúcich minút. iii) Merania sa uskutočňujú po tom, ako bol televízor minimálne jednu hodinu v režime vypnutia, po čom bezprostredne nasledovala minimálne jedna hodina v režime zapnutia, a ukončia sa najneskôr po troch hodinách v režime zapnutia. Príslušný videosignál sa zobrazuje počas celého trvania režimu zapnutia. V prípade televízorov, o ktorých je známe, že sa stabilizujú počas jednej hodiny, sa môžu tieto časy skrátiť, ak možno dokázať, že výsledné meranie sa pohybuje v rozmedzí 2 % výsledkov, ktoré by sa inak získali pri dodržaní predpísaných časov. ▼M2 ————— ▼B v) Merania sa uskutočňujú s deaktivovanou funkciou automatického ovládania jasu v prípade, že takáto funkcia existuje. Ak funkcia automatického ovládania jasu existuje a nedá sa deaktivovať, merania sa uskutočňujú tak, že svetlo vstupuje priamo do snímača okolitého svetla na úrovni 300 luxov alebo viac. b) Podmienky merania spotreby elektrickej energie televízorov v režime zapnutia: i) Televízne prijímače bez rýchleho menu: Spotreba elektrickej energie sa meria v režime zapnutia televízora, tak ako ho dodáva výrobca, t. j. ovládacie prvky jasu televízora musia byť v polohe nastavenej výrobcom pre konečného používateľa. ii) Televízne prijímače s rýchlym menu: Spotreba elektrickej energie sa meria v stave „domáceho režimu“. iii) Televízne monitory bez rýchleho menu: Televízny monitor musí byť pripojený k zodpovedajúcemu tuneru. Spotreba elektrickej energie sa meria v režime zapnutia televízora, tak ako ho dodáva výrobca, t. j. ovládacie prvky jasu televízneho monitora musia byť v polohe nastavenej výrobcom pre konečného používateľa. Spotreba elektrickej energie tunera nie je pre merania spotreby elektrickej energie televízneho monitora v režime zapnutia dôležitá. iv) Televízne monitory s rýchlym menu: Televízny monitor musí byť pripojený k zodpovedajúcemu tuneru. Spotreba elektrickej energie sa meria v stave „domáceho režimu“.

4. Merania najvyššieho jasu podľa tabuľky 2 v prílohe VIII ▼M2 ▼B a) Merania najvyššieho jasu sa uskutočňujú pomocou merača jasu, ktorým sa zaznamenáva časť obrazovky s úplne (100 %) bielym obrazom, ktorý tvorí súčasť testovacieho vzoru testu celej obrazovky, ktorý neprekračuje bod priemernej úrovne obrazu (APL), pri ktorom dochádza v systéme riadenia jasu obrazovky k obmedzeniu výkonu. b) Merania koeficientu jasu sa uskutočňujú bez rušenia detekčného bodu merača jasu na obrazovke, zatiaľ čo sa prepína medzi domácim režimom alebo režimom zapnutia televízora podľa nastavenia dodávateľa a režimom zapnutia v stave najvyššieho jasu.

▼M2









PRÍLOHA VIII

Overovanie súladu výrobku orgánmi dohľadu nad trhom

Tolerancie overovania stanovené v tejto prílohe sa vzťahujú iba na overovanie nameraných parametrov orgánmi členských štátov a dodávateľ ich nesmie použiť ako povolené tolerancie pri určovaní hodnôt v technickej dokumentácii. Hodnoty a triedy uvedené na štítku označujúcom energetickú efektívnosť alebo v informačnom liste nemú byť pre dodávateľa výhodnejšie než hodnoty uvedené v technickej dokumentácii.

Pri overovaní súladu modelu výrobku s požiadavkami stanovenými v tomto delegovanom nariadení, pokiaľ ide o požiadavky uvedené v tejto prílohe, orgány členských štátov uplatňujú tento postup:

1. Orgány členských štátov overujú iba jednu jednotku modelu.

2. Model je v súlade s uplatniteľnými požiadavkami, ak:

a) hodnoty uvedené v technickej dokumentácii podľa článku 5 písm. b) smernice 2010/30/EÚ (deklarované hodnoty) a prípadne hodnoty používané na výpočet týchto hodnôt nie sú pre dodávateľa priaznivejšie než zodpovedajúce hodnoty uvedené v skúšobných protokoloch podľa bodu iii) uvedeného článku a

b) hodnoty uvedené na štítku označujúcom energetickú efektívnosť a v informačnom liste nie sú pre dodávateľa priaznivejšie než deklarované hodnoty a uvedená trieda energetickej účinnosti nie je pre dodávateľa priaznivejšia než trieda určená na základe deklarovaných hodnôt a

c) ak orgány členských štátov skúšajú jednotku modelu, určené hodnoty (hodnoty relevantných parametrov namerané pri testovaní, ako aj hodnoty vypočítané na základe týchto meraní) sú v súlade s príslušnou toleranciou overovania, ako sa uvádza v tabuľke 2.

3. Ak sa výsledok uvedený v bode 2 písm. a) alebo b) nedosiahne, model nie je v súlade s týmto delegovaným nariadením.

4. Ak sa výsledok uvedený v bode 2 písm. c) nedosiahne, orgány členských štátov vyberú na preskúšanie ďalšie tri jednotky rovnakého modelu.

5. Model je v súlade s uplatniteľnými požiadavkami, ak je pri týchto troch jednotkách aritmetický priemer určených hodnôt v súlade s príslušnými toleranciami uvedenými v tabuľke 2.

6. Ak sa výsledok uvedený v bode 5 nedosiahne, model nie je v súlade s týmto delegovaným nariadením.

7. Orgány členských štátov poskytnú všetky relevantné informácie orgánom ostatných členských štátov a Komisii bezodkladne po prijatí rozhodnutia o nesúlade modelu podľa bodov 3 a 6.

Orgány členských štátov používajú metódy merania a výpočtu stanovené v prílohe VII.

Orgány členských štátov uplatňujú na účely požiadaviek uvedených v tejto prílohe iba tolerancie overovania uvedené v tabuľke 2 a používajú iba postup opísaný v bodoch 1 až 7. Neuplatňujú sa nijaké iné tolerancie, napríklad tolerancie stanovené v harmonizovaných normách alebo v ktorejkoľvek inej metóde merania.







Tabuľka 2 Tolerancie overovania Parametre Tolerancie overovania Spotreba energie v režime zapnutia Určená hodnota nesmie prekročiť deklarovanú hodnotu o viac ako 7 %. Spotreba energie v režime vypnutia/pohotovostnom režime Určená hodnota nesmie prekročiť deklarovanú hodnotu o viac ako 0,10 W. Koeficient najvyššieho jasu Určená hodnota nesmie byť nižšia ako 60 % maximálneho jasu v najjasnejšom stave v režime zapnutia, aký televízor dosahuje.

▼M1









PRÍLOHA IX

Informácie poskytované v prípade predaja, prenájmu alebo predaja na splátky cez internet

1. Na účely bodov 2 až 5 tejto prílohy sa uplatňujú tieto vymedzenia pojmov:

a) „mechanizmus zobrazovania“ je akákoľvek obrazovka vrátane dotykovej obrazovky alebo iná vizuálna technológia použitá na zobrazovanie internetového obsahu používateľom;

b) „vnorené zobrazenie“ je vizuálne rozhranie, v ktorom sa obrázok alebo súbor údajov sprístupní po kliknutí myšou, ukázaní kurzorom myši alebo roztvorení iného obrázka alebo súboru údajov ťuknutím na dotykovej obrazovke;

c) „dotyková obrazovka“ je obrazovka reagujúca na dotyk, napríklad obrazovka tabletového počítača, počítača typu slate alebo smartfónu;

d) „alternatívny text“ je text uvedený ako alternatíva k obrázku, ktorá umožňuje zobrazenie informácií v inej ako grafickej forme v prípade, že zobrazovacie zariadenia nedokážu vykresliť obrázok, alebo ako pomôcka pre dostupnosť, napríklad ako vstupná informácia pre aplikácie hlasovej syntézy.

2. Príslušný štítok, ktorý dodávatelia sprístupňujú v súlade s článkom 3 ods. 1 písm. f), sa zobrazuje na mechanizme zobrazovania v blízkosti ceny výrobku v súlade s časovým plánom stanoveným v článku 3 ods. 3. Štítok musí byť taký veľký, aby bol zreteľne viditeľný a čitateľný, pričom jeho veľkosť musí byť primeraná veľkosti uvedenej v bode 5 prílohy V. Štítok sa môže zobrazovať použitím vnoreného zobrazenia a v takom prípade musí byť obrázok použitý na prístup k štítku v súlade so špecifikáciami stanovenými v bode 3 tejto prílohy. Ak sa použije vnorené zobrazenie, štítok sa zobrazí po prvom kliknutí myšou, ukázaní kurzorom myši alebo roztvorení obrázka ťuknutím na dotykovej obrazovke.

3. Obrázok použitý na prístup k štítku v prípade vnoreného zobrazenia musí:

a) byť šípka vo farbe zodpovedajúcej triede energetickej účinnosti výrobku na štítku;

b) označovať na šípke triedu energetickej účinnosti výrobku bielou farbou v rovnakej veľkosti písma, ako je veľkosť písma, ktorou je uvedená cena, a

c) mať jeden z týchto dvoch formátov:

4. V prípade vnoreného zobrazenia je postupnosť zobrazenia štítka na obrazovke takáto:

a) obrázok uvedený v bode 3 tejto prílohy sa zobrazí na mechanizme zobrazovania v blízkosti ceny výrobku;

b) obrázok má formu prepojenia na štítok;

c) štítok sa zobrazí po kliknutí myšou, ukázaní kurzorom myši alebo roztvorení obrázka ťuknutím na dotykovej obrazovke;

d) štítok sa zobrazí ako kontextové okno, nová karta, nová stránka alebo vložená obrazovka;

e) na zväčšenie štítka na dotykovej obrazovke platia pravidlá daného zariadenia pre zväčšovanie na dotykovej obrazovke;

f) štítok sa prestane zobrazovať pomocou možnosti 'zatvoriť' alebo iného štandardného mechanizmu zatvorenia;

g) alternatívny text pre obrázok, ktorý sa zobrazí pri neúspešnom zobrazení štítka, obsahuje triedu energetickej účinnosti výrobku v rovnakej veľkosti písma, ako je veľkosť písma, ktorou je uvedená cena.

5. Príslušný informačný list, ktorý dodávatelia sprístupňujú v súlade s článkom 3 ods. 1 písm. g), sa zobrazuje na mechanizme zobrazovania v blízkosti ceny výrobku. Informačný list výrobku musí byť taký veľký, aby bol zreteľne viditeľný a čitateľný. Informačný list výrobku sa môže zobrazovať použitím vnoreného zobrazenia a v takom prípade musí byť na odkaze použitom na prístup k informačnému listu zreteľne a čitateľne uvedené „Informačný list výrobku“. Ak sa použije vnorené zobrazenie, informačný list výrobku sa zobrazí po prvom kliknutí myšou, ukázaní kurzorom myši alebo roztvorení odkazu ťuknutím na dotykovej obrazovke.